Mahjong (eller májiàng (pinyin), flere andre stavemåder er almindelige) er et firpersonersspil af kinesisk oprindelse. Det spilles med ofte smukt dekorerede brikker der traditionelt er fremstillet af ben og bambus men også kan være af plastic.
Mahjong spilles normalt med 144 (136 hvis bonusbrikker ikke anvendes) brikker der typisk er lidt tykkere end dominobrikker.
Der er brikker med numeriske værdier fra 1 til 9 inden for tre kulører:
"cirkler", "bambus" (eller "pinde") og "skrifttegn" (også kaldet "tegn" eller "tal")
Hver brik forekommer i fire eksemplarer, så dette giver i alt 108 kulørbrikker.
Uden for kulørerne findes to grupper af såkaldte honnørbrikker: Drager og vinde. Der er tre slags drager, kaldet "rød drage", "hvid drage" og "grøn drage". Vindene er der fire af, repræsenterende verdenshjørnerne "øst", "syd", "vest" og "nord". Med fire eksemplarer af hver brik giver det 28 honnørbrikker.
Til spillet bruges også to terninger. Til at holde regnskab med scoren anvendes undertiden særlige pointpinde med forskellige værdier. Der kan også bruges møntlignende jetoner. Sommetider anvendes en øst-markør til at holde styr på hvis tur det er til at være giver.
Spillet har en vis (overfladisk) lighed med kortspillet rommy eller 500.
